《四月初一日积雨新霁偶成》
宋代·舒岳祥

渺然清兴忆江湖，缚住此心安破庐。
新绿池塘鱼散子，落红园径鸟将雏。
青梅成后少佳果。苦荬出来无好蔬。
老疾已艰登陟具，谁能为作卧游图。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。